Zà di un an, La Patrie dal Friûl e à inviade la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e frecuente il social network. E cussì, o lin a scrusignâ lis realtâts furlanis che si movin in chel che i furlans a àn tacât a clamâlu “il Muselibri”.
___________________________ . ____________________________
Scuasit 6.700 “like” (iscrits, ndr) e une pagjine simpri plui vivarose: l’Ente Friuli nel Mondo (i Fogolârs, insumis), un dai ents plui vecjos e dongje dai furlans, si è butât te aventure dai “social”. Za di un pôc, par dî la veretât. L’imprest al somearès ideâl par une socie che e à l’obietîf di tignî i rapuarts cui emigrants furlans, stant che ti permet di jessi in contat cun dut il mont “intun click”. Fasìnsi contâ di lôr se al è propit cussì…
–––
Mandi, prin di dut fasìn un tic di storie: l’Ent, cuant aial vierzude la pagjine Facebook e parcè? E nome “par jessi su Facebook”, o cun cualchi obietîf particolâr?
O sin stâts tra i prins a vierzi la nestre pagjine personâl. E chest, une vore di agns indaûr. Ma ni la rêt ni i nestris furlans a jerin ancjemò pronts.
Tal 2012, par contradî chei che a judicavin vecjis e cun superficialitât lis nestris struturis e i nestris referents tal mont, o vin pensât di coinvolzi i nestris Fogolârs e fâ viodi ce che a fasin ducj insieme.
Si sin rindûts cont che Facebook al jere il mût plui svelt par rivâ al obietîf. La sielte e je stade une vore buine.
In pôc timp, a son rivâts un biel numar di amîs di ogni cjanton dal mont, ma ancje tancj furlans e talians, curiôs di viodi cemût che la furlanetât e je vivude tal forest.
E cussì, o vin creade un barcon dal Friûl sul mont, une vitrine dai Furlans sparniçâts pardut viers il Friûl. Tant che, dopo un an, o vin scugnût vierzi la pagjine FAN, pierdint purtrop i contats direts.
–––
Cui isal che si ocupe di tignî sù la vuestre pagjine? Nus risulte che o sês plui di un…
Aromai o sin restâts in doi tal ufici e duncje o condividìn dut. No si sa mai, “divuardi un mâl di gnot”!
Prime, si fevele des ideis su ce che o vin di cjamâ, po dopo, dal pont di viste operatîf, al lavore dome un.
Ma no nus plâs cjacarâ di noaltris…
–––
Tal ultim an o vin fat câs che la pagjine e je plui vivarose. Al di là des comunicazions dal Ent o sui Fogolârs, o segnalais tantis notiziis dal Friûl. Cemût lis selezionaiso?
Tal imprin o levin un tic a nâs. Po dopo, viodint i numars dai “mi plâs” e lis condivisions, o vin capît che la nestre int e je interessade a ce che al è leât aes tradizions, al teritori, aes storiis personâls de int normâl, de int che e fâs meracui cun nuie, de int che e sint il leam cu la nestre tiere, des realtâts economichis che a funzionin e che si fasin sintî ancje tal forest.
Se si visais di Luca Manfè, lu vin fat cognossi nô ai furlans, par no dismenteâsi di Collavino e tancj altris. No tratìn di politiche e barufis, a ‘nd è za avonde e po nol è il nestri mistîr, e i nestris amîs a san za dulà lâ a cirîlis.
–––
Une des vuestris rubrichis (o podìn considerâle cussì, stant che le meteis in maniere periodiche) e je “Blecs”: lis lezions in pirulis di furlan fatis par inglês. Ce acet àno vût, ancje fûr di internet?
Il progjet “Blecs” al è stât propit une biele pensade. I nestris zovins che aromai a vivin simpri su la rêt, ma in premure, a vevin voie di tirâ dongje un pôc di furlan, ma no vevin ni timp ni la voie di stâ daûr a un cors cun tant di gramatiche.
La prime edizion Talian-Furlan e je lade benon su internet, tant di pensâ di fâ ancje i DVD par chei che ancjemò no rivin a navigâ.
La seconde edizion, che o sin daûr a discjamâ, e a fat invezit il contrari.
Ducj i Fogolârs de Australie e de Asie, e cualchidun in Americhe, a àn za vût i DVD par movisi cui lôr socis bessôi, cence spietâ une puntade ae setemane.
Dut câs, a son ducj contentons! De Australie nus àn dite che a jerin agns che a spietavin alc dal gjenar!
____
Li che o “clopais” un tic, e je la marilenghe. Il furlan no lu doprais tant, ce us frenial?
I “status” cul furlan mi somee che a àn sucès, no mo?
Se o vessin timp, nus plasarès meti dutis lis lenghis, ma al è un lavoron che no rivìn a stâi daûr pal moment, considerant ancje che o sin dome in doi dipendents e che o vin di gjestî flus di comunicazions di dut il mont e a ducj i nivei. O vin 23.000 socis di dut il mont, 8.000 abonâts ae riviste e plui di 150 Fogolârs di stâur daûr ducj i dîs.
Purtrop la nestre marilenghe no je tant facile di lei e i nestris letôrs nus domandin simpri di tradusi. Cussì o vin viodût che, se si dopre une frase curte, un proverbi, une contute, une puisie curte, une vilote o une cjante popolâr, alore al plâs, se no a son in pôcs che a van a lei. Ma o vin simpri di meti la traduzion o une spiegazion.
Il nestri compit al è chel di tignî dongje la nestre int midiant la culture. Il furlan al fâs part de nestre storie e de nestre culture, ma nol è l’unic sisteme. O sin un pôc preocupâts in mert, ma o viodìn ancje che i zovins di cumò a cjacarin il furlan plui di chel che lu cjacaravin nô ai nestris timps.
–––
Dal vuestri osservatori parziâl (ma che nus pues dî alc), in ce percentuâl i emigrants fevelino ancjemò par furlan? Cui plui e cui mancul? Ise cualchi diference o particolaritât, daûr de comunitât?
Al è impussibil dâ numars e percentuâls in merit, ancje parcè che nessun al à numars precîs su la emigrazion furlane tal mont.
O podìn dî che in Argjentine dal sigûr a fevelin ancjemò tant par furlan. Adiriture te zone di Colonia Caroya a cjacarin il furlan di Glemone di une volte.
I zovins di cumò a disin che lôr il furlan lu capissin ma a àn voie di tornâlu a cjacarâ.Tal Nordameriche e in Australie invezit la marilenghe si sta pierdint. I nestris zovins che a partissin cumò e che a cjase il furlan magari no lu dopravin, a son braurôs di cjatâsi tra furlans par cjacarâ in marilenghe.
–––
Tancj Fogolârs si son metûts su Facebook, cuâi sono i plui atîfs, cuâi doprino miôr chest mieç?
Sante scugne chei plui zovins, che a doprin la tecnologjie ancje pâr lavôr.
A son une vore atîfs ducj i Fogolârs de Asie e de Argjentine, un tic mancul Australie, Nordameriche e Sud Afriche. Ma disìn che ducj a cirin di fâsi viodi.
–––
Cu la pagjine, ce contats vêso vût che no si spietavis, o ce che us à dât di plui o di diviers rispiet a chei altris mieçs di comunicazion?
O vin simpri vût il probleme di no rivâ a publicâ dut ce che al rive pe redazion dal nestri bimestrâl “Friuli nel Mondo”.
Cumò o rivìn a contentâ avonde ducj. Facebook nus permet di vê leams ancje cun chei che no son abonâts al nestri gjornâl e di podê publicâ robis di une cierte urgjence.
Il fat di jessi ben atîfs su Facebook, nus à puartadis domandis di gnovis viertiduris di Fogolârs che no si spietavin.
Sui contats, butantle in ridi, disìn che par vie di vecjis storiis no si spietavin il contat e i “mi plâs”de “La Patrie”, e o sin restâts ben che contents di cheste interviste. 🙂
–––
Cemût viodêso la presince de lenghe furlane su Facebook? Chest imprest isal util?
Sigûr! Ogni mieç al è util, ma bisugne doprâlu ben, pensant a cui che nus lei. O sperìn che chei che a àn di viodi dal furlan a fasin cualchi progjet su la rêt. Nestre premure e sarà di sostignîlu e fâlu cognossi in dut il mont! ❚
Dree Venier
MUSIS DI…FACEBOOK. Il barcon dai Fogolârs............
Zà di un an, La Patrie dal Friûl e à inviade la sô pagjine Facebook. Un imprest par difondi il gjornâl, ma ancje par incuintrâ e dialogâ cui letôrs e cu la int che e frecuente il social network. E cussì, o lin a scrusignâ lis realtâts furlanis che si movin in chel che i furlans a àn tacât a clamâlu “il Muselibri”.
fur_Latn unk fur_Latn unk fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn unk fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn